b"\n_START_ARTICLE_\nKeith Jarrett\n_START_PARAGRAPH_\nKeith Jarrett (s. 8. toukokuuta 1945 Allentown, Pennsylvania) on yhdysvaltalainen jazzpianisti ja s\xc3\xa4velt\xc3\xa4j\xc3\xa4._NEWLINE_Jarrett aloitti uransa 1960-luvun puoliv\xc3\xa4liss\xc3\xa4 Art Blakeyn, Charles Lloydin ja Miles Davisin kanssa. 1970-luvun alussa h\xc3\xa4n siirtyi ECM-levy-yhti\xc3\xb6\xc3\xb6n, aloitti soolouransa levyll\xc3\xa4 Facing You ja laajensi my\xc3\xb6hemmin soolorepertuaariaan my\xc3\xb6s klassisen musiikin puolelle. Jarrett saavutti mainetta soolokonserteilla, jotka perustuivat kokonaan improvisaatioon; ECM my\xc3\xb6s julkaisi ennakkoluulottomasti h\xc3\xa4nen pitki\xc3\xa4 soololevyj\xc3\xa4\xc3\xa4n. H\xc3\xa4nen tunnetuin soolokonserttilevytyksens\xc3\xa4 lienee The K\xc3\xb6ln Concert (1975), joka on my\xc3\xb6s kaupallisesti yksi menestyneimpi\xc3\xa4 jazzlevyj\xc3\xa4. Jarrettin improvisaatiotekniikka sis\xc3\xa4lt\xc3\xa4\xc3\xa4 vaikutteita my\xc3\xb6s klassisesta musiikista, bluesista, gospelista ja etnisest\xc3\xa4 musiikista._NEWLINE_Tunnetuimpiin levyihin yhtyeenjohtajana kuuluu esimerkiksi Survivors' Suite (1976). 1980-luvulta l\xc3\xa4htien Jarrett on my\xc3\xb6s esiintynyt ja levytt\xc3\xa4nyt s\xc3\xa4\xc3\xa4nn\xc3\xb6llisesti ns. Standards-triossa yhdess\xc3\xa4 Gary Peacockin ja Jack DeJohnetten kanssa._NEWLINE_Jarrett vieraili Suomessa Charles Lloydin kvartetissa 1966 ja 1967 ja esiintyi soolopianistina Pori Jazz -festivaaleilla 1973."